钦定古今图书集成/明伦汇编/氏族典/第148卷 > 孙㧑
## 钦定古今图书集成/明伦汇编/氏族典/第148卷 > 孙㧑

按《元史孙㧑传》：“㧑字自谦，曹州人。至正二年进士，授
济宁路录事。张士诚据高邮叛，朝廷择乌马儿为使，
招谕士诚，而用㧑为辅，行借㧑集贤待制。抵高邮，士
诚不迓诏使。㧑等既入城，反复开谕，士诚等皆竦然
以听。已而拘之，欲以降㧑，㧑唯诟斥而已。乃令其党
捶㧑，肆其陵辱，㧑不恤也。及士诚徙平江，㧑与士诚”
部将张茂先谋遣壮士浦四、许诚赴镇南王府，约日
进兵复高邮。谋泄，执㧑讯问，㧑骂声不绝，竟为所害。
事闻，赠翰林侍读学士、中奉大夫、护军，追封曹南郡
公，谥“忠烈。”